ΒιογραφικΑ ΣημειωμαΤΑ

διδασκοντων του πμσ μεθιστε

(γ’ κυκλοσ ΣΠΟΥΔΩΝ)

##### Αρετή Αδαμοπούλου

Η Αρετή Αδαμοπούλου σπούδασε στο Τμήμα Ιστορίας-Αρχαιολογίας του Αριστοτέλειου Πανεπιστημίου Θεσσαλονίκης (πτυχίο και διδακτορικό δίπλωμα) και στο Πανεπιστήμιο του Έσσεξ (μεταπτυχιακό δίπλωμα). Έλαβε επί σειρά ετών υποτροφία του ΙΚΥ και υπήρξε Fellow στο Stone Summer Theory Institute (The Art Institute of Chicago, 2009). Πριν την τρέχουσα θέση της ως αναπληρώτρια καθηγήτρια ιστορίας της τέχνης στο Τμήμα Εικαστικών Τεχνών και Επιστημών της Τέχνης του Πανεπιστημίου Ιωαννίνων, υπήρξε λέκτορας στο Τμήμα Μηχανικών Σχεδίασης Προϊόντων και Συστημάτων του Πανεπιστημίου Αιγαίου και ιστορικός τέχνης σε οργανική θέση του ΥΠΠΟ, στην Εφορεία Νεωτέρων Μνημείων Κεντρικής Μακεδονίας – Θράκης. Δίδαξε επί σειρά ετών ιστορία τέχνης, με ποικίλες συμβάσεις, στα Τμήματα Ιστορίας-Αρχαιολογίας του Πανεπιστημίου Ιωαννίνων και του ΑΠΘ. Υπήρξε για χρόνια (1999-2006) επιστημονική συνεργάτιδα στο Μακεδονικό Μουσείο Σύγχρονης Τέχνης, όπου μέχρι σήμερα δίνει διαλέξεις. Διεύθυνε και δίδαξε στο Πρόγραμμα Μεταπτυχιακών Σπουδών του Τμήματος στο οποίο υπηρετεί, αλλά επικούρησε και το έργο συναδέλφων ως προσκεκλημένη σε ΠΜΣ στο ΑΠΘ, στο Πάντειο και στο Ιόνιο Πανεπιστήμιο. Στην εκδοτική της δραστηριότητα περιλαμβάνονται δύο μονογραφίες: *Τέχνη και ψυχροπολεμική διπλωματία. Διεθνείς εικαστικές εκθέσεις στην Αθήνα, 1950-1967*, Θεσσαλονίκη, University Studio Press, 2019, και *Ελληνική μεταπολεμική τέχνη. Εικαστικές παρεμβάσεις στο χώρο*, Θεσσαλονίκη, University Studio Press, 2000. Έχει συνεργαστεί επίσης με συναδέλφους για την επιμέλεια συλλογικών επιστημονικών τόμων. Δημοσιεύει εκτενώς επιστημονικά κείμενα, στα ελληνικά και σε άλλες γλώσσες, αυτοδύναμα ή σε συνεργασία με διακεκριμένους επιστήμονες του χώρου, σε συλλογικούς τόμους και επιστημονικά περιοδικά ιστορίας της τέχνης. Είναι ιδρυτικό μέλος της ΕΕΙΤ και συμμετείχε με ποικίλους ρόλους σε όλα τα μέχρι τώρα συνέδριά της. Η παρουσία της σε επιστημονικά συνέδρια, εντός και εκτός συνόρων, είναι εξάλλου πλούσια από το 2000 κ.ε. Το πεδίο των ενδιαφερόντων της είναι η ελληνική και η ευρωπαϊκή μεταπολεμική τέχνη και το ομόχρονο θεσμικό της πλαίσιο.

**Λουίζα Αυγήτα**

Η Λουίζα Αυγήτα είναι επίκουρη καθηγήτρια ιστορίας της τέχνης στο Τμήμα Εικαστικών και Εφαρμοσμένων Τεχνών, Σχολή Καλών Τεχνών, ΑΠΘ. Είναι διδάκτορας του City University London στην κριτική της τέχνης (τίτλος του διδακτορικού: The Remaking of the Balkans in Contemporary Visual Art Exhibitions: a Critical View, 2012). Στο διάστημα 2017-2019 ήταν μεταδιδακτορική ερευνήτρια του ΙΚΥ στο Πανεπιστήμιο Ιωαννίνων, και η έρευνά της είχε τίτλο «Τοποθετώντας τη σύγχρονη ελληνική τέχνη στον χώρο και στον χρόνο: αφηγήσεις του ελληνικού θεσμικού εικαστικού λόγου από τη δεκαετία του 1980 έως σήμερα». Έχει διδάξει ως ακαδημαϊκή υπότροφος ιστορία, θεωρία και κριτική τέχνης στο Πανεπιστήμιο Ιωαννίνων (Τμήμα Εικαστικών Τεχνών και Επιστημών της Τέχνης & Τμήμα Ιστορίας και Αρχαιολογίας) και στο ΑΠΘ (Σχολή Καλών Τεχνών). Τα ερευνητικά της ενδιαφέροντα αφορούν στις πολιτικές της επιμέλειας και της αναπαράστασης στη σύγχρονη τέχνη, στο νόημα της καλλιτεχνικής εργασίας και στη συγκρότηση της ιστορίας και της γεωγραφίας στο λόγο της σύγχρονης τέχνης. Έχει συμμετάσχει σε πολλά διεθνή συνέδρια και έχει διοργανώσει ημερίδες και ομιλίες στην Ελλάδα και στην Αγγλία με θέματα που αφορούν στα ερευνητικά της ενδιαφέροντα, ενώ έχει συνεπιμεληθεί εκθέσεις και εκδηλώσεις σύγχρονης τέχνης. Πρόσφατα συμμετείχε στην επιμελητική ομάδα της 7ης Μπιενάλε Σύγχρονης Τέχνης Θεσσαλονίκης *Στάση* (Οκτ. 2019-Φεβ. 2020). Οι δημοσιεύσεις της περιλαμβάνουν άρθρα σε συλλογικούς τόμους, σε περιοδικά με διαδικασία κρίσης και σε άλλα ακαδημαϊκά περιοδικά, καθώς και σε πρακτικά συνεδρίων, ενώ έχει επιμεληθεί, μεταξύ άλλων, το ειδικό αφιέρωμα του περιοδικού *Third Text* για τα Βαλκάνια μαζί με την Juliet Steyn (2007) και το συλλογικό τόμο *Τέχνη, Εργασία, Αγορά* (2019) μαζί με την Αρετή Αδαμοπούλου.

**Άντα Διάλλα**

Η Άντα Διάλλα είναι αναπληρώτρια καθηγήτρια στην Ανωτάτη Σχολή Καλών Τεχνών (ΑΣΚΤ). Ειδικεύεται στη ρωσική ιστορία. To συγγραφικό και ερευνητικό της έργο επικεντρώνεται στην ιστορία της Ρωσίας και της Ευρώπης κατά το 19ο και τον 20ό αιώνα (με έμφαση στη διεθνική ιστορία, την αυτοκρατορία και τον εθνικισμό), την ιστορία των ανθρωπιστικών επεμβάσεων και του ανθρωπισμού και την ιστορία της ιστοριογραφίας. Η τελευταία της έρευνα αφορά στον ελληνορωσικό πολιτισμικό χώρο κατά την Ελληνική Επανάσταση, με θέμα: The Greek Revolution, the Russian Empire and the New Global Flows: Recentering the margins in the Age of Revolutions. Διδάσκει ιστορία της Ρωσίας, της Ευρώπης και του Κόσμου, ιστορίες των επαναστάσεων, καθώς και την ιστορία των νεότερων και σύγχρονων ουτοπιών και δυστοπιών. Το τελευταίο της βιβλίο είναι συν-συγγραφή με τον Alexis Heraclides και έχει τίτλο *Humanitarian Intervention in the Long 19th Century. Setting the Precedent,* Manchester: Manchester University Press, 2015.

**Ελπίδα Καραμπά**

Η Ελπίδα Καραμπά είναι θεωρητικός τέχνης και ανεξάρτητη επιμελήτρια εκθέσεων. Είναι επιστημονική υπεύθυνη στο ερευνητικό πρόγραμμα *Κέντρο Νέων Μέσων και Φεμινιστικών Πρακτικών στον Δημόσιο Χώρο* ([www.centrefeministmedia.arch.uth.gr/](http://www.centrefeministmedia.arch.uth.gr/)) στο Τμήμα Αρχιτεκτόνων Μηχανικών του Πανεπιστημίου Θεσσαλίας. Υπήρξε υπεύθυνη σύμβουλος και επιμελήτρια για τη συμμετοχή της Αθήνας στο διακρατικό πρόγραμμα Ελεύθερος Χώρος (Freiraum) Ακτόπολις του Ινστιτούτου Γκαίτε. Ήταν συνεργάτης ως εκπαιδευτική σύμβουλος και μέλος της επιτροπής επιλογής και επιμέλειας του προγράμματος προώθησης αποφοίτων της ΑΣΚΤ, στη σειρά θεματικών εκθέσεων «Διάλογοι». Συνεργάστηκε ως επιμελήτρια με το Ινστιτούτο Σύγχρονης Ελληνικής Τέχνης (ΙΣΕΤ) και οργάνωσε τη σειρά εκθέσεων *Δικαίωμα Αρχείου*. Μεταξύ των βιβλίων που έχει δημοσιεύσει και των τόμων που έχει επιμεληθεί και συνεπιμεληθεί είναι: *Η δημιουργικότητα ως εργασιακή μεταρρύθμιση,* (Εκδόσεις Ομπλός), *Archive Public: Επιτελέσεις Αρχείων στο Δημόσιο Χώρο* (Εκδόσεις Cube), *Σύγχρονες Μεθοδολογικές Προσεγγίσεις στη Θεωρία, την Ιστορία και την Κριτική και Θεσμική Κριτική. Κριτικοί Θεσμοί* («Τέχνη+Κριτική», ΑΙΚΑ Ελλάς), *9+1 Απραγματοποίητα Πρότζεκτ. Θέματα Επιμέλειας* (Εκδόσεις Φουτούρα) και *Ασκήσεις Ιδιορρυθμίας* (Εκδόσεις Φουτούρα). Συμμετείχε στην ομάδα επιμελητών της 4ης Μπιενάλε της Αθήνας *AGORA*. Το 2014 ίδρυσε την Προσωρινή Ακαδημία Τεχνών (ΠΑΤ), ένα εκπαιδευτικό πείραμα, ένα υβρίδιο καλλιτεχνικής, επιμελητικής και θεωρητικής πρακτικής. Τα ερευνητικά της ενδιαφέροντα και οι δημοσιεύσεις επικεντρώνονται στη θεωρία και ιστορία της τέχνης, την επιμέλεια εκθέσεων, τη δημόσια τέχνη, τη φεμινιστική θεωρία και πρακτική, τις τεκμηριωτικές, ερευνητικές, ακτιβιστικές και επιτελεστικές καλλιτεχνικές πρακτικές, την ψηφιακή και νεομεσική τέχνη, τη δημιουργική βιομηχανία.

**Γιάννης Κοτσώνης**

Ο Γιάννης Κοτσώνης είναι καθηγητής στο Πανεπιστήμιο της Νέας Υόρκης (NYU). Ειδικεύεται στη ρωσική ιστορία του 19ου αιώνα έως την πρώιμη ιστορία της Σοβιετικής Ένωσης, και τα βιβλία του αφορούν στην πολιτική οικονομία. Τελευταίως ερευνά την Ελληνική Επανάσταση στα ευρωπαϊκά αρχεία με θέμα: Five Empires and a New Nation: The Story of the Greek Revolution, 1797-1830. Διδάσκει ιστορία της Ρωσίας, της Ευρώπης, της οικονομικής σκέψης, καθώς και την ιστορία των ουτοπιών και δυστοπιών από τον Πλάτωνα μέχρι σήμερα. Το τελευταίο του βιβλίο έχει τίτλο *States of Obligation: Taxes and Citizenship in the Russian Empire and the Early Soviet Republic,* University of Toronto Press (2014).

**Μαρίνα Λαθούρη**

H Μαρίνα Λαθούρη διευθύνει το Μεταπτυχιακό Τμήμα Ιστορίας και Κριτικής Σκέψης στην Αρχιτεκτονική Σχολή Architectural Association στο Λονδίνο και διδάσκει στη Σχολή Αρχιτεκτονικής του Πανεπιστημίου του Καίμπριτζ. Σπούδασε αρχιτεκτονική στην Ελλάδα (Αριστοτέλειο Πανεπιστήμιο Θεσσαλονίκης), Φιλοσοφία της Τέχνης και Αισθητική στο Παρίσι (Paris I, Sorbonne/Ecole des Hautes Etudes en Sciences Sociales), Ιστορία και Θεωρία της Αρχιτεκτονικής (PhD) στο University of Pennsylvania. Εχει διδάξει στη Bartlett School of Architecture και έχει συνεργαστεί με τα Μεταπτυχιακά Τμήματα Ιστορίας και Θεωρίας των Αρχιτεκτονικών Σχολών του Πανεπιστημίου της Navarra στην Ισπανία και του Universidad Catolica του Σαντιάγο στη Χιλή. Το πρόσφατο συγγραφικό και ερευνητικό της έργο επικεντρώνεται στη σύμπλευση των πεδίων της ιστορίας, θεωρίας και κριτικής της αρχιτεκτονικής, της θεωρίας της πόλης και πολιτικής φιλοσοφίας. Εχει επιμεληθεί τον τόμο *Intimate Metropolis: Urban Subjects in the Modern City* (Routledge 2012) και διηύθυνε το ερευνητικό πρόγραμμα *City Cultures* στην ΑΑ. Εχει εκδώσει μια σειρά δοκίμια εμπνευσμένα από το συσχετισμό θεωρητικών ζητημάτων, μορφές γραπτού λόγου, αρχιτεκτονικού και αστικού σχεδιασμού.

**Καλλιρρόη Λινάδρου**

Η Κέλλυ Λινάρδου (https://kellylinardou.academia.edu) κατέχει πτυχίο αρχαιολογίας (Τμήμα Ιστορίας & Αρχαιολογίας του Πανεπιστημίου Ιωαννίνων, 1993), μεταπτυχιακό δίπλωμα στην ύστερη αρχαιότητα & τις βυζαντινές σπουδές (King’s College, Λονδίνο, Μεγάλη Βρετανία, 2000) και διδακτορικό δίπλωμα στη βυζαντινή τέχνη (Institute of Archaeology and Antiquity, Centre of Byzantine Ottoman and Modern Greek Studies, University of Birmingham, Μεγάλη Βρετανία, 2004).

Διακρίσεις που έχει λάβει: Υποτροφία του Ιδρύματος Κρατικών Υποτροφιών (Ι.Κ.Υ.), του Ιδρύματος Α.Γ. Λεβέντη, του Arts and Humanities Research Board (A.H.R.B.) της Βρετανικής Ακαδημίας, του Stanley J. Seeger Κέντρου Ελληνικών Σπουδών, Princeton.

Από τον Ιούνιο του 2010 διδάσκει ιστορία της τέχνης του Βυζαντίου και του δυτικού Μεσαίωνα ως μέλος ΔΕΠ στο Τμήμα Θεωρίας και Ιστορίας της Τέχνης της Ανωτάτης Σχολής Καλών Τεχνών. Τα ερευνητικά της ενδιαφέροντα εστιάζονται στη μελέτη των μεσαιωνικών εικονογραφημένων χειρογράφων.

**Ναυσικά Λιτσαρδοπούλου**

Η Ναυσικά Λιτσαρδοπούλου είναι επίκουρη καθηγήτρια στο Τμήμα Θεωρίας και Ιστορίας της Τέχνης της Ανωτάτης Σχολής Καλών Τεχνών, όπου διδάσκει ως μέλος ΔΕΠ από το 2011. Σπούδασε στο Τμήμα Ιστορίας και Αρχαιολογίας της Φιλοσοφικής Σχολής του Αριστοτελείου Πανεπιστημίου Θεσσαλονίκης. Έκανε μεταπτυχιακές σπουδές στην Ιστορία της Τέχνης στο Πανεπιστήμιο Tufts των Η.Π.Α. Εκπόνησε τη διδακτορική της διατριβή στο Πανεπιστήμιο Brown των Η.Π.Α.

Διδάσκει ιστορία της ευρωπαϊκής τέχνης των νεότερων χρόνων από την Αναγέννηση έως και το 17ο αιώνα. Το κύριο ερευνητικό της αντικείμενο είναι η φλαμανδική και ολλανδική ιστορία και θεωρία της τέχνης του 17ου αιώνα. Στα ειδικά ερευνητικά της ενδιαφέροντα περιλαμβάνονται η σχέση εικόνας και πρωτογενών κειμενικών πηγών, θεωρητικές και κριτικές προσεγγίσεις στην τέχνη, ζητήματα πατρωνίας και αγοράς της τέχνης, ζωγραφική και εθνικές ταυτότητες, η εικαστική παραγωγή και ο προσδιορισμός των διαφορετικών εικαστικών ειδών (genres) σε σχέση με τα ιδεολογικά και κοινωνικά συγκείμενα των υπό εξέταση περιόδων, ιστοριογραφικές προσεγγίσεις στη ζωγραφική της Αναγέννησης και του 17ου αιώνα.

Έχει δημοσιεύσει άρθρα και δοκίμια σχετικά με τα παραπάνω ζητήματα, καθώς και τις μονογραφίες *Η Ζωγραφική Παραγωγή των Κάτω Χωρών κατά τον 17ο αιώνα* (Εκδόσεις Ι. Σιδέρης, 2015), *Τα Συναισθήματα και το Υψηλό. Η αντίληψη της έκφρασής τους στην ιστορική ζωγραφική του Rembrandt* (Εκδόσεις Ευρασία, 2019).

**Παναγιώτης Πούλος**

Ο Παναγιώτης Σ. Πούλος είναι αναπληρωτής καθηγητής φιλοσοφίας και αισθητικής στο Τμήμα Θεωρίας και Ιστορίας της Τέχνης της Ανωτάτης Σχολής Καλών Τεχνών. Σπούδασε φιλοσοφία και τυπική λογική στο Παρίσι και εκπόνησε διδακτορική διατριβή στη φιλοσοφία που τιτλοφορείται: «Λογοτεχνία και Φιλοσοφία: το status της χρονικότητας στην οικοδόμηση του έργου του Μαρσέλ Προυστ», με επόπτη καθηγητή τον Pierre Macherey. Εργάστηκε ως εντεταλμένος βοηθητικής διδασκαλίας στο Τμήμα Φιλοσοφίας, Μαθηματικών και Ιστορίας της Τέχνης του Πανεπιστημίου Παρίσι-Χ-Nanterre (1977-1982) και δίδαξε στη συνέχεια λογοτεχνική μετάφραση στο Κέντρο Λογοτεχνικής Μετάφρασης (CTL) του Γαλλικού Ινστιτούτου Αθηνών (1990-1999) και το Ευρωπαϊκό Κέντρο Μετάφρασης και Επιστημών του Ανθρώπου (ΕΚΕΜΕΛ, 2000-2004), του οποίου υπήρξε ένα από τα ιδρυτικά μέλη.

Έχει διδάξει ιστορία της φιλοσοφίας και της αισθητικής στο Πανεπιστήμιο Κρήτης (2001-2003), στο Ελληνικό Ανοικτό Πανεπιστήμιο (2001-2006), στο Α.Π.Θ. (Πρόγραμμα Μεταπτυχιακών Σπουδών, 2001-2002, 2003-2004), και διδάσκει από το 2003 μέχρι σήμερα τα μαθήματα «Εισαγωγή στη Φιλοσοφία και την Αισθητική», «Ιστορία των Αισθητικών Θεωριών», «Φιλοσοφία/Αισθητική», «Τέχνη και Φιλοσοφία», «Θεωρία και μαθητεία της Τέχνης», στα δύο Τμήματα της ΑΣΚΤ (Εικαστικό και Θεωρητικό), σε προπτυχιακό και μεταπτυχιακό επίπεδο.

Από το 2007 μέχρι το 2018, διετέλεσε Πρόεδρος της επιτροπής ακαδημαϊκής εποπτείας της Βιβλιοθήκης της ΑΣΚΤ και από το 2019 είναι Πρόεδρος του Τμήματος Θεωρίας και Ιστορίας της Τέχνης της ΑΣΚΤ.

Υπό την επιστημονική του διεύθυνση κυκλοφορεί η πρώτη ελληνική έκδοση του μυθιστορήματος του Προυστ *Αναζητώντας τον χαμένο χρόνο* (7 τόμοι, 1998-2018), με επίμετρα και σημειώσεις. Η μετάφραση του έκτου τόμου του μυθιστορήματος (*Η Αλμπερτίν αγνοούμενη,* 2014) τιμήθηκε με το Κρατικό Βραβείο Λογοτεχνικής Μετάφρασης (2015).

Έχει επίσης διευθύνει την έκδοση του διεπιστημονικού συλλογικού τόμου *Περί κατασκευής* (1996), της μελέτης των J.-P. Cometti, Roger Pouivet και Jacques Morizot *Ζητήματα αισθητικής* (2005), της ανθολογίας 15 κειμένων Αισθητικής και Θεωρίας της Τέχνης με τίτλο *Έννοιες της τέχνης τον εικοστό αιώνα* (2006), του τόμου με επιμέλεια του Eric Karpeles *Η ζωγραφική στο έργο του Προυστ* (2008) και της μελέτης του Richard Wollheim *Η τέχνη και τα αντικείμενά της* (2009), με σημειώσεις και επιλεγόμενα. Παράλληλα, έχει συνεπιμεληθεί το αφιέρωμα του περιοδικού του Διεθνούς Κολλεγίου της Φιλοσοφίας *Rue Descartes* (τχ. 51, 2006) στο σύγχρονο ελληνικό φιλοσοφικό στοχασμό.

Έχει δημοσιεύσει μελέτες σε συλλογικούς τόμους (Κέντρο Ελληνικής Γλώσσας, αφιέρωμα στην αισθητική φιλοσοφία του Αλέξανδρου Νεχαμά, Rue Descartes, Revue d’ études proustiennes) και περιοδικά (Εντευκτήριο, Το δέντρο, τοπικά, Μετάφραση, Σύγχρονα Θέματα, Αξιολογικά, Ο Πολίτης, κ.ά.) με αντικείμενο την αισθητική, τις τέχνες, τις σχέσεις φιλοσοφίας και λογοτεχνίας, καθώς και την τέχνη της μετάφρασης. Κύριες μεταφράσεις του είναι *Η φυλακισμένη* (2005), *Η Αλμπερτίν αγνοούμενη* (2014) και *Ο ανακτημένος Χρόνος* (2018) του Μαρσέλ Προυστ, καθώς και το *Εμπειρισμός και υποκειμενικότητα. Δοκίμιο για την ανθρώπινη φύση κατά τον Ντέιβιντ Χιουμ,* του Ζιλ Ντελέζ (1995).

Τα κυριότερα ερευνητικά ενδιαφέροντά του σχετίζονται με την αισθητική, την ποιητική, τη θεωρία της τέχνης και τη φιλοσοφία της ιστορίας, όπως και με τα ζητήματα της ποιητικής μνήμης, του χρόνου της δημιουργικής διαδικασίας και της διάστασης της μεταφρασιμότητας.

Για το σύνολο της διδακτικής, μεταφραστικής, ερευνητικής και φιλοσοφικής δραστηριότητάς του, η Γαλλική Δημοκρατία τού απένειμε στις 18 Φεβρουαρίου 2015 τη διάσημα του Ιππότη του Τάγματος του Ακαδημαϊκού Φοίνικα.